**Elsa Søllesvik** (født 22. april 1996), kjent under artistnavnet **Elsie Bay**, er en norsk sanger og låtskriver fra Kvinnherad. Familien flyttet til Haugesund da hun var 13 år, og det var der musikkarrieren hennes startet. Hun fikk sitt musikalske gjennombrudd som 17-åring, som del av popduoen Elsa & Emilie. Hun har siden spilt på en rekke konserter og festivaler, og i 2022 deltok hun i Melodi Grand Prix med låten «Death of Us», og var en av låtskriverne av «Hammer of Thor» som ble fremført av Oda Gondrosen.

Bakgrunn
--------

Søllesvik vokste opp i Sunde i Kvinnherad i Vestland, men flyttet til Haugesund i Rogaland som 13-åring. Allerede som barn drev hun med musikk og sang, og hun fikk sitt musikalske gjennombrudd som 17-åring i 2014.

### Elsa & Emilie (2010–2018)

I Haugesund møtte hun Emilie Haaland Austrheim på byen kulturskole. Kort tid etter, i 8. klasse, startet venninnene duoen Elsa & Emilie. I januar 2014 fikk duoen platekontrakt med Sony Music, og samme år kom debutalbumet *Endless Optimism*. Albumet skaffet duoen en nominasjon til Spellemannprisen i klassen «Årets nykommer». En av singlene fra albumet, «Run», ble en hit i 2017 da den ble brukt i tv-serien *Skam.*

I januar 2017 kom duoens oppfølgeralbum, *Kill Your Darlings*, med singler som «Au volant» og «Chains of Promises». I løpet av denne perioden spilte duoen på en rekke konserter og festivaler, blant andre Tysnesfest og By:Larm. Duoen ble også listet på NRK P3, VG-lista og opptrådte på talkshowet *Lindmo* på NRK1. Ved årsskiftet 2017–18 besluttet duoen å ta en pause, og i desember 2018 ble duoen oppløst, og Søllesvik valgte i stedet å satse på en solokarriere.

### Elsie Bay (2018–)

Fra 2018 og inn i 2020-årene etablerte Søllesvik seg i Oslo som låtskriver for andre artister. Blant annet har hun skrevet for artisten Espen Fernando, og hun leverte låten «Witch Woods» som artisten Emmy deltok med i Melodi Grand Prix 2021.

Parallelt med låtskrivingen for andre startet hun en solokarriere under navnet *Elsie Bay*. Artistnavnet kommer av at «Elsie» var et av navnene foreldrene hennes vurderte, før de landet på Elsa. Etternavnet «Bay» er det engelske ordet for «vik», tilsvarende sisteleddet i etternavnet *Søllesvik*. Hun har blant annet skrevet og sunget «Heaven Made», som er en av tittelsangene til den sørkoreanske tv-serien *Show Window: The Queen's House*. Serien hadde premiere i Sør-Korea høsten 2021.

### Melodi Grand Prix

I januar 2022 kunngjorde NRK at hun var blant deltakerne i Melodi Grand Prix 2022. Elsie Bay var direktekvalifisert til finalen 19. februar der hun deltok med låten «Death of Us». Hun skrev låten sammen med Jonas Holteberg Jensen og Andreas Stone Johansson, og fremførte låten under den første delfinalen lørdag 15. januar 2022. I tillegg var hun en av låtskriverne bak «Hammer of Thor», som Oda Gondrosen fremførte i delfinale 3. Hun endte på en tredje- eller fjerdeplass i finalen, og ble slått ut før den avgjørende gullduellen.

I 2023 deltok hun i Melodi Grand Prix på nytt, med låten «Love You in a Dream». Hun gikk videre fra delfinale 2 og var en av finalistene i finalen lørdag 4. februar 2023.

### Annet

Søllesvik har en bachelorgrad i statsvitenskap fra Universitetet i Oslo samt en bachelor i rettsvitenskap og kriminologi fra Universitetet i Stavanger og Universitetet i Oslo. Hun er per 2023 bosatt i Oslo.

Diskografi
----------

### Singler

* 2021 – «Heaven Made»
* 2022 – «Death of Us»
* 2022 – «Tall People»
* 2023 – «Love You in a Dream»

### Som del av Elsa & Emilie

#### Studioalbum

* 2014 – *Endless Optimism*
* 2017 – *Kill Your Darlings*

#### Singler

* 2014 – «Endless Optimism»
* 2014 – «Run»
* 2016 – «Au volant»
* 2017 – «Chains of Promises»
* 2017 – «Ocean»

Priser og nominasjoner
----------------------

| År | Pris | Kategori | For | Resultat |
| --- | --- | --- | --- | --- |
| 2015 | Spellemannprisen 2014 | Årets nykommer | *Endless Optimism* (Elsa & Emilie) | Nominert |
| 2022 | Melodi Grand Prix 2022 | Finalist | «Death of Us» (Elsie Bay) | 3./4. plass |
| 2023 | Melodi Grand Prix 2023 | Finalist | «Love You in a Dream» | 4. plass |

Referanser
----------

1. ↑   www.instagram.com[Hentet fra Wikidata]
2. ↑   arkiveringsdato 11. januar 2022, arkiv-URL web.archive.org, rogalyd.no[Hentet fra Wikidata]
3. ↑   uskedalen.no[Hentet fra Wikidata]
4. ↑   no.linkedin.com[Hentet fra Wikidata]
5. ↑  «Announcement: is mi birthday 🎈». *www.instagram.com*. Instagram – iamelsiebay. 22. april 2020. Besøkt 11. januar 2022.
6. 1 2  «Elsa Søllesvik». *Rogalyd*. Arkivert fra originalen 11. januar 2022. Besøkt 11. januar 2022.
7. 1 2  Horvei, Truls (12. desember 2018). «Elsa & Emilie gir seg, Elsa går solo». *Haugesunds Avis* **(norsk)**. Besøkt 11. januar 2022.
8. ↑  Larsen, Eirin (8. september 2014). «Nå kommer albumet til Elsa & Emilie». *NRK*. Besøkt 11. januar 2022.
9. ↑  «Elsa & Emilie». *Discogs* **(engelsk)**. Besøkt 11. januar 2022.
10. ↑  Houeland, Egil (28. februar 2017). «Elsa & Emilie i "Skam"». *Radio 102*. Besøkt 11. januar 2022.
11. ↑  «Elsa & Emilie». *Artist Vision* **(engelsk)**. Besøkt 11. januar 2022.
12. 1 2 3 4  «Årets MGP-deltakere er klare: Elsie Bay - Death Of Us | Universal Music Norge». *kommunikasjon.ntb.no* **(norsk)**. Besøkt 11. januar 2022.
13. 1 2  Hyttebakk, Jon Marius (10. januar 2022). «Disse skal være med i Melodi Grand Prix 2022». *NRK*. Besøkt 11. januar 2022.
14. ↑  «쇼윈도 : 여왕의 집 Part.3 - Elsie Bay». *멜론* **(koreansk)**. Besøkt 11. januar 2022.
15. ↑  Sætrevik/Grenda, Håvard (10. januar 2022). «Elsa Søllesvik er finaleklar i MGP». *Grenda* **(norsk nynorsk)**. Besøkt 11. januar 2022.
16. ↑  Khorami, Aida (19. februar 2022). «Subwoolfer er Norges bidrag til Eurovision». *NRK*. Besøkt 20. februar 2022.
17. ↑  NRK, Foto: Ulrik Kramer / (21. januar 2023). «Videre til MGP-finalen: Nektet å bruke autotune». *www.vg.no*. Besøkt 22. januar 2023.
18. ↑  «Elsa Søllesvik – Artist hos Artist Vision». LinkedIn. Besøkt 11. januar 2022.

Eksterne lenker
---------------

* Elsie Bay på Facebook Rediger på Wikidata

* Elsie Bay på Instagram Rediger på Wikidata

* Elsie Bay på TikTok Rediger på Wikidata
* (en) Elsie Bay på MusicBrainz Rediger på Wikidata

* (en) Elsie Bay på Spotify Rediger på Wikidata

|  |  |
| --- | --- |
| Oppslagsverk/autoritetsdata | VIAF **·** MusicBrainz
 |